stanford-oval/wikipedia huggingface dataset:
รถไฟฟ้ารางคู่ขนาดเบา สายบางนา–ท่าอากาศยานสุวรรณภูมิ

โครงการรถไฟฟ้ารางคู่ขนาดเบา (Light Rail) สายบางนา-ท่าอากาศยานสุวรรณภูมิ (บางนา - บางโฉลง - ท่าอากาศยานสุวรรณภูมิ) เป็นโครงการเส้นทางระบบขนส่งมวลชนรองในพื้นที่กรุงเทพมหานครและจังหวัดสมุทรปราการ ซึ่งเป็นส่วนหนึ่งของโครงการระบบขนส่งมวลชนทางราง ในกรุงเทพมหานครและปริมณฑล ระยะที่สอง (M-Map Phase 2) โดยการรถไฟฟ้าขนส่งมวลชนแห่งประเทศไทย เป็นหนึ่งในโครงการก่อสร้างเส้นทางรถไฟฟ้าในระบบรถไฟฟ้ามหานคร มีจุดมุ่งหมายเพื่อเชื่อมต่อโครงข่ายระบบขนส่งมวลชนเข้าสู่ท่าอากาศยานสุวรรณภูมิ ตามแนวถนนเทพรัตน อันเป็นทางหลวงแผ่นดินที่จะมุ่งหน้าไปยังภาคตะวันออก
เส้นทางดังกล่าวปรากฏขึ้นครั้งแรกในแผนแม่บทระบบขนส่งมวลชนกรุงเทพมหานคร พ.ศ. 2537 (แผนแม่บท MTMP) ก่อนถูกปรับปรุงให้เป็นแผนแม่บทเพื่อนำไปสู่การดำเนินการจริงใน พ.ศ. 2539 (แผนแม่บท CTMP) โดยกรุงเทพมหานครกำหนดเส้นทางให้เป็นส่วนต่อขยายของรถไฟฟ้าธนายง ตอน 1 แต่ได้ถูกยกเลิกไปเมื่อครั้งการปรับแผนแม่บทระบบขนส่งมวลชนทางรางในกรุงเทพมหานครและพื้นที่ต่อเนื่อง พ.ศ. 2543 (แผนแม่บท URMAP) ต่อมาในการประชุมร่วมกับคณะกรรมการจัดการจราจรทางบก (คจร.) เมื่อวันที่ 23 กุมภาพันธ์ พ.ศ. 2547 คจร. มีมติให้กรุงเทพมหานครศึกษาแนวทางเพิ่มเติมเพื่อต่อขยายสายทางภายใน พ.ศ. 2552 เพื่อให้โครงข่ายรถไฟฟ้าครอบคลุมและสอดคล้องกับการขยายตัวของเมือง กรุงเทพมหานครจึงได้นำเส้นทางดังกล่าวกลับเข้าสู่การพิจารณา ก่อนลดระยะทางให้สิ้นสุดที่บริเวณแยกศรีเอี่ยม (ทางแยกต่างระดับระหว่างถนนบางนา-ตราด และถนนศรีนครินทร์) และได้ปรับปรุงเส้นทางภายใต้ความร่วมมือกับ บริษัท ท่าอากาศยานไทย จำกัด (มหาชน) และจังหวัดสมุทรปราการ ด้วยการต่อขยายไปสิ้นสุดที่บริเวณอาคารผู้โดยสารฝั่งใต้ของท่าอากาศยานสุวรรณภูมิตามแผนแม่บทเดิมในเวลาต่อมา
ปัจจุบัน กรุงเทพมหานคร ได้โอนถ่ายโครงการให้ การรถไฟฟ้าขนส่งมวลชนแห่งประเทศไทย หรือ รฟม. เป็นผู้ดำเนินการเมื่อวันที่ 27 ธันวาคม พ.ศ. 2567 เนื่องจากเล็งเห็นว่าการรวมโครงการไว้ที่เจ้าของเดียวจะทำให้สามารถควบคุมค่าโดยสารไม่ให้สูงเกินความจำเป็นได้ โดยภายหลังการรับโอน รฟม. จะนำโครงการกลับมาศึกษาใหม่เพื่อหาความเหมาะสมในการก่อสร้างโครงการต่อไป
ประวัติของโครงการ > พื้นที่เส้นทางผ่าน

| 0 | 1 | 2 |
| --- | --- | --- |


| แขวง/ตำบล | เขต/อำเภอ | จังหวัด |


| ช่องนนทรี | ยานนาวา | กรุงเทพมหานคร |
| คลองเตย / พระโขนง | คลองเตย | กรุงเทพมหานคร |
| พระโขนงใต้ | พระโขนง | กรุงเทพมหานคร |
| บางนาเหนือ | บางนา | กรุงเทพมหานคร |
| บางแก้ว / บางพลีใหญ่ / ราชาเทวะ / บางโฉลง / หนองปรือ | บางพลี | สมุทรปราการ |
รูปแบบของโครงการ

เป็นระบบรถไฟฟ้ารางเบา (light rail transit) สามารถปรับเปลี่ยนระบบเป็นรถไฟฟ้ารางหนัก (heavy rail transit) ได้ตามความต้องการของผู้ให้บริการ
ทางวิ่ง ช่วงบางนา - ประภามนตรี ยกระดับที่ความสูง 9 เมตร ช่วงประภามนตรี - กาญจนาภิเษก ยกระดับที่ความสูง 20 เมตรตลอดช่วง หลังจากนั้นจะยกระดับขึ้นเป็น 24 เมตรเพื่อข้ามทางแยกต่างระดับวัดสลุด แล้วลดระดับเหลือ 18 เมตรไปจนถึงสถานีปลายทางสุวรรณภูมิ
ขนาดราง 1.435 เมตร (standard guage) โดยมีรางที่ 3 ขนานไปกับรางวิ่งสำหรับจ่ายกระแสไฟฟ้าให้กับตัวรถ
ใช้ระบบอาณัติสัญญาณเดินรถด้วยระบบอัตโนมัติจากศูนย์ควบคุมการเดินรถ และใช้ระบบเก็บค่าโดยสารอัตโนมัติ
รูปแบบของโครงการ > ศูนย์ซ่อมบำรุงและศูนย์ควบคุมการเดินรถ

จะมีศูนย์ซ่อมบำรุงอยู่บนพื้นที่ขนาด 29 ไร่ บริเวณโครงการธนาซิตี้ ซึ่งกรุงเทพมหานครจะเวนคืนที่ดินจำนวนนี้จาก บริษัท ยูซิตี้ จำกัด (มหาชน) เจ้าของโครงการธนาซิตี้แทนการรับการสนับสนุนจากกลุ่มบีทีเอส เพื่อนำไปใช้เป็นที่ตั้งศูนย์ซ่อมบำรุง
รูปแบบของโครงการ > สถานี

มีทั้งหมด 14 สถานี (สถานีในอนาคต 2 สถานี) เป็นสถานียกระดับทั้งหมด ตัวสถานียาวประมาณ 250 เมตร กว้าง 18 เมตร โดยมีสถานีทั้งหมดสามรูปแบบ ดังนี้
สถานียกระดับเต็มความสูงแบบเสาเดี่ยว เป็นรูปแบบสถานีพื้นฐานของโครงการ ยกระดับเหนือเกาะกลางระหว่างทางคู่ขนานและทางหลักฝั่งขาออกถนนเทพรัตน มีทั้งหมด 9 สถานี (รวมสถานีส่วนต่อขยาย)
สถานียกระดับเต็มความสูงแบบเสาคู่ เป็นรูปแบบสถานีที่ออกแบบเพื่อหลีกเลี่ยงโครงสร้างบางช่วงของทางพิเศษบูรพาวิถี ยกระดับคร่อมทางคู่ขนานถนนเทพรัตน มีทั้งหมด 4 สถานี ได้แก่ สถานีบางนา-ตราด 25 สถานีเปรมฤทัย สถานีกาญจนาภิเษก และสถานีธนาซิตี้
สถานียกระดับแบบครึ่งความสูง เป็นสถานีรูปแบบพิเศษที่ออกแบบตามข้อจำกัดของพื้นที่ตั้งสถานี โดยมีระดับชานชาลาสูง 9 เมตร และชั้นขายบัตรโดยสารอยู่ในระดับดิน มีหนึ่งสถานี ได้แก่สถานีบางนา
ตัวสถานีออกแบบให้มีประตูกั้นชานชาลาแบบครึ่งความสูง (Half-height) ทุกสถานี หลบเลี่ยงสาธารณูปโภคทั้งบนดินและใต้ดิน รวมถึงออกแบบให้รักษาสภาพผิวจราจรบนถนนให้ได้มากที่สุด และมีเสายึดสถานีอยู่บริเวณเกาะกลางระหว่างถนน
เส้นทาง > โครงการช่วงบางนา–ธนาซิตี้

แนวเส้นทางมีจุดเริ่มต้นจากถนนสรรพาวุธ บริเวณด้านหน้าการไฟฟ้านครหลวง เขตบางนา สำนักงานเขตบางนาแห่งใหม่ และศาลจังหวัดพระโขนง วิ่งตามแนวถนนสรรพาวุธ ผ่านสี่แยกบางนาแล้วเบี่ยงเข้าเกาะกลางระหว่างถนนเทพรัตนและทางคู่ขนานเทพรัตนฝั่งขาออกเมือง มุ่งไปทางทิศตะวันออกผ่านทางแยกต่างระดับศรีเอี่ยม อันเป็นจุดเชื่อมต่อกับรถไฟฟ้าสายสีเหลือง ข้ามคลองบางนาเข้าเขตจังหวัดสมุทรปราการ ผ่านแยกต่างระดับกาญจนาภิเษกฝั่งตะวันออก แยกต่างระดับกิ่งแก้ว อันเป็นจุดเชื่อมต่อกับรถไฟฟ้าโมโนเรล สายกิ่งแก้ว-สุวรรณภูมิ แล้วสิ้นสุดเส้นทางบริเวณถนนเทพรัตน กิโลเมตรที่ 13 ด้านหน้าโครงการธนาซิตี้ อันเป็นที่ตั้งของศูนย์ซ่อมบำรุง รวมระยะทางทั้งสิ้น 16.4 กิโลเมตร
เส้นทาง > โครงการช่วงธนาซิตี้–สุวรรณภูมิ

แนวเส้นทางมีจุดเริ่มต้นจากถนนเทพรัตน กิโลเมตรที่ 13 แล้วเลี้ยวเข้าถนนสุวรรณภูมิ 3 ผ่านศูนย์การค้าเซ็นทรัล วิลเลจ และเกริกวิทยาลัยแล้วข้ามคลองหนองปรือกับคลองหนองงูเห่า เข้าพื้นที่ท่าอากาศยานสุวรรณภูมิ แนวเส้นทางจะลดระดับลงเป็นเส้นทางใต้ดิน แล้วสิ้นสุดเส้นทางที่ชั้นใต้ดินของอาคารผู้โดยสารฝั่งใต้ รวมระยะทางทั้งสิ้น 6.4 กิโลเมตร
ทั้งนี้ แนวเส้นทางดังกล่าวจำเป็นที่จะต้องรอการก่อสร้างท่าอากาศยานสุวรรณภูมิฝั่งใต้ขึ้นเสียก่อน ซึ่งอยู่ในแผนการพัฒนาท่าอากาศยานสุวรรณภูมิระยะที่ 3–4 แต่อย่างไรก็ตาม บริษัท ท่าอากาศยานไทย จำกัด (มหาชน) ได้มีการปรับแบบอาคารผู้โดยสารฝั่งนี้เพื่อรองรับการก่อสร้างเส้นทางรถไฟฟ้าให้เข้ามาจอดที่อาคารผู้โดยสารได้โดยตรง กรณีนี้จะไม่เหมือนกับสถานีท่าอากาศยานสุวรรณภูมิของรถไฟฟ้าเชื่อมท่าอากาศยานสุวรรณภูมิ ที่การก่อสร้างสถานีไม่ได้สร้างที่ชั้นใต้ดินของอาคารผู้โดยสาร แต่ก่อสร้างบริเวณพื้นที่ว่างระหว่างอาคารจอดรถแล้วเชื่อมต่อกับท่าอากาศยานผ่านชั้นใต้ดิน ซึ่งเดิมเป็นชั้นที่เตรียมไว้สำหรับทำทางเดินไปยังโรงแรมโนโวเทลสุวรรณภูมิ
รายชื่อสถานี

| รหัสสถานี | ชื่อสถานี | จุดเปลี่ยนเส้นทาง |
| --- | --- | --- |

| SV01 | บางนา | สายสุขุมวิท สถานีบางนา, สถานีอุดมสุข ท่ารถตู้โดยสารร่วมให้บริการ แยกบางนา |
| SV02 | ประภามนตรี |  |
| SV03 | เทพรัตน 17 |  |
| SV04 | เทพรัตน 25 |  |
| SV05 | ศรีเอียม | สายสีเหลือง สถานีศรีเอี่ยม |
| SV06 | เปรมฤทัย |  |
| SV07 | เทพรัตน กม.6 |  |
| SV08 | บางแก้ว |  |
| SV09 | กาญจนาภิเษก | ท่ารถตู้โดยสารร่วมให้บริการ เมกาบางนา |
| SV10 | วัดสลุด |  |
| SV11 | กิ่งแก้ว |  |
| SV12 | ธนาซิติ้ |  |
| SV13 | มหาวิทยาลัยเกริก |  |
| SV14 | สุวรรณภูมิใต้ | สายซิตี้ สุวรรณภูมิใต้ |
การปรับเปลี่ยนเส้นทาง

พ.ศ. 2559 - กรุงเทพมหานครมีแนวคิดในการปรับเปลี่ยนเส้นทางและเพิ่มความถี่ของสถานีให้มากขึ้น โดยปรับเส้นทางจากเดิมที่จะเริ่มต้นจากสถานีอุดมสุขของรถไฟฟ้าบีทีเอส สายสุขุมวิท ให้ไปเริ่มต้นที่บริเวณแยกสรรพาวุธ ด้านหน้าศาลจังหวัดพระโขนง และสำนักงานเขตบางนาแห่งใหม่ เพื่อเป็นการอำนวยความสะดวกให้ประชาชนที่มีต้องการติดต่อศาลสามารถเดินทางได้อย่างสะดวก
พฤษภาคม พ.ศ. 2561 - สนข. และไจก้าได้พิจารณาเส้นทางรถไฟฟ้าสายนี้ใหม่ทั้งหมด และมีความเห็นให้ต่อขยายเส้นทางจากปลายฝั่งสรรพาวุธลัดเลาะไปตามถนนทางรถไฟสายเก่าปากน้ำ เข้าถนนอาจณรงค์ ไปตามแนวทางพิเศษเฉลิมมหานครแล้วเลี้ยวเข้าถนนพระรามที่ 3 ก่อนไปสิ้นสุดที่สถานีแม่น้ำซึ่งจะพัฒนาเป็นพื้นที่เศรษฐกิจแห่งใหม่ริมแม่น้ำเจ้าพระยาของการรถไฟแห่งประเทศไทย ทั้งนี้ยังได้พิจารณายกเลิกเส้นทางสายแยก ธนาซิตี้-วัดศรีวารีน้อย เพื่อลดระยะทางจากเดิมเป็นเน้นขนคนจากท่าอากาศยานสุวรรณภูมิแทน ทั้งนี้เส้นทางดังกล่าวยังเป็นเส้นทางศึกษาเพื่อบรรจุลงเป็นแผนแม่บทระบบขนส่งมวลชนระยะที่ 2
27 ธันวาคม พ.ศ. 2567 - รฟม. ได้ดำเนินการพิจารณาเส้นทางรถไฟฟ้าสายนี้ใหม่ทั้งหมดภายหลังจากรับโอนโครงการจาก กทม. โดยได้พิจารณาย้ายสถานีปลายทางจากบริเวณถนนเทพรัตนขาออกด้านหน้าศูนย์การค้าแบงค็อกมอลล์ มาอยู่ภายในพื้นที่ของศูนย์ไบเทคบุรี เบื้องต้น รฟม. ได้ปรึกษาเรื่องการเวนคืนพื้นที่บางส่วนเพื่อตั้งสถานี โดยทางไบเทคบุรีมีความยินดีให้ รฟม. เวนคืนพื้นที่ตามที่ต้องการเพื่อก่อสร้างสถานีและทางวิ่งภายในพื้นที่โครงการ
ดูเพิ่ม

รถไฟฟ้าบีทีเอส
โครงข่ายระบบรถไฟฟ้าขนส่งมวลชนในกรุงเทพมหานครและพื้นที่ต่อเนื่อง
รถไฟฟ้ามหานคร
แหล่งข้อมูลอื่น

โครงการรถไฟฟ้ารางคู่ขนาดเบา (Light Rail) สายบางนา-ท่าอากาศยานสุวรรณภูมิ เก็บถาวร 2021-09-04 ที่ เวย์แบ็กแมชชีน
| ด ค กสถานีของรถไฟฟ้ารางคู่ขนาดเบา สายบางนา–ท่าอากาศยานสุวรรณภูมิ |
| --- | --- |
ช่วงแม่น้ำ–บางนา  (โครงการ): อยู่ระหว่างการศึกษาเส้นทางตามแผนแม่บทระยะที่ 2
ช่วงบางนา–สุวรรณภูมิ อาคารใต้   (โครงการ):  บางนา   ประภามนตรี  เทพรัตน 17  เทพรัตน 25  ศรีเอี่ยม  เปรมฤทัย  เทพรัตน กม.6  บางแก้ว  กาญจนาภิเษก  วัดสลุด  กิ่งแก้ว  ธนาซิตี้  มหาวิทยาลัยเกริก  สุวรรณภูมิ อาคารใต้  
| ด ค ก ระบบขนส่งมวลชนในเขตเมืองและเครือข่ายในประเทศไทย |
| --- | --- |
 การขนส่งในประเทศไทย  การขนส่งระบบรางในประเทศไทย  รถไฟฟ้าในประเทศไทย กรุงเทพมหานครและปริมณฑล 
รถไฟความเร็วสูง:  สายตะวันออก (โครงการ)  สายตะวันออกเฉียงเหนือ (โครงการ)  สายเหนือ (โครงการ)  สายใต้ (โครงการ) 
รถไฟชานเมือง:  กรุงเทพมหานคร  ขบวนรถชานเมือง   รถไฟฟ้าสายสีแดง   แอร์พอร์ต เรล ลิงก์ 
ระบบขนส่งมวลชนเร็ว:  กรุงเทพมหานคร  รถไฟฟ้าบีทีเอส   รถไฟฟ้ามหานคร 
รถไฟรางเดี่ยว:  กรุงเทพมหานคร  สายสีเหลือง   สายสีชมพู  หาดใหญ่ (โครงการ)  พัทยา (โครงการ) 
รถไฟรางเบาและรถราง:  กรุงเทพมหานคร สายสีเงิน (โครงการ)  รถรางกรุงเทพ (ยกเลิก)  เชียงใหม่ (โครงการ)  ขอนแก่น (โครงการ)  นครราชสีมา (โครงการ)  พิษณุโลก (โครงการ)  ภูเก็ต (โครงการ) 
ระบบขนส่งผู้โดยสาร:  กรุงเทพมหานคร  สายสีทอง 
รถโดยสารด่วนพิเศษ:   บีอาร์ที สายสาทร–ราชพฤกษ์  ฉะเชิงเทรา (โครงการ)  ชลบุรี (โครงการ)  ระยอง (โครงการ)  ศรีราชา (โครงการ)
วรุฒ วรธรรม

| วรุฒ วรธรรม |
| --- | --- |

สารนิเทศภูมิหลัง
เกิด: 17 กันยายน พ.ศ. 2512 วรุฒ วรธรรม จังหวัดพระนคร ประเทศไทย
เสียชีวิต: 11 กันยายน พ.ศ. 2561 (48 ปี) โรงพยาบาลนครพิงค์ จังหวัดเชียงใหม่ ประเทศไทย
คู่ครอง: เจษฎาวัลย์ จันทร์แตง
บุตร: 2 คน
อาชีพ: นักแสดง นายแบบ พิธีกร
ปีที่แสดง: พ.ศ. 2531–2561
ผลงานเด่น: โกโบริ - คู่กรรม (2531)  หมอกานต์ - เขาชื่อกานต์ (2531)  นนท์ - พรุ่งนี้ฉันจะรักคุณ (2532)  โชน นาคา - หลงไฟ (2533)  น้ำมนต์ - หอ หึ หึ (2535)  พัน น้ำสุพรรณ - ผู้กองยอดรัก (2538)  กำนันพูน - ผู้กองยอดรัก (2550)
รางวัล
พระสุรัสวดี: ตุ๊กตาเงินดาวรุ่งฝ่ายชาย  พ.ศ. 2531 - คู่กรรม
โทรทัศน์ทองคำ: นักแสดงนำชายดีเด่น   พ.ศ. 2535 - ในฝัน
วรุฒ วรธรรม (17 กันยายน พ.ศ. 2512 – 11 กันยายน พ.ศ. 2561) ชื่อเล่น โอ เป็นนักแสดง นายแบบ และพิธีกรชาวไทย  เข้าสู่วงการบันเทิงด้วยการชักชวนของมิ่งขวัญ แสงสุวรรณ์ น้าชาย งานแรกคือถ่ายแบบให้แก่นิตยสารแพรว ต่อมา รุจน์ รณภพ ชักชวนให้เล่นภาพยนตร์ เรื่องที่ทำให้มีชื่อเสียงขึ้นมาคือ คู่กรรม แสดงคู่กับจินตหรา สุขพัฒน์ ตามด้วย เขาชื่อกานต์ แสดงคู่กับจินตหรา สุขพัฒน์ และ โก๊ะจ๋าป่านะโก๊ะ ก่อนหันไปแสดงละครโทรทัศน์ เช่น ละอองดาว, พี่เลี้ยง, ในฝัน ฯลฯ
ประวัติ

วรุฒเกิดเมื่อวันที่ 17 กันยายน พ.ศ. 2512 เป็นบุตรชายของแรม วรธรรม นักแสดงอาวุโส (เสียชีวิต 8 ธันวาคม พ.ศ. 2562) กับอรพิน กุญชร ณ อยุธยา (เสียชีวิต 3 กรกฎาคม พ.ศ. 2563) และเป็นหลานตาของ ร้อยโท หม่อมหลวงพร้อม กุญชร (พี่ชายพลโท หม่อมหลวงขาบ กุญชร) เป็นหลานปู่ของสุทิน วรธรรม และเป็นหลานย่าของดอกเอื้อง (ดิบบ์) วรธรรม ผู้ซึ่งเป็นบุตรของ William Reginald Dibb นายห้างป่าไม้ชาวอังกฤษ
วรุฒสำเร็จการศึกษาที่โรงเรียนกรุงเทพคริสเตียน (BCC รุ่น 135)แล้วเข้ารับการศึกษาต่อด้านการบินที่ประเทศอังกฤษ ต่อมาตัดสินใจยุติการเรียนเพื่อเข้าสู่วงการบันเทิงด้วยการชักชวนของมิ่งขวัญ แสงสุวรรณ์ น้าชาย งานแรกคือถ่ายแบบให้แก่นิตยสารแพรว ต่อมา รุจน์ รณภพ ชักชวนให้เล่นภาพยนตร์ เรื่องที่ทำให้มีชื่อเสียงขึ้นมาคือ คู่กรรม (แสดงคู่กับจินตหรา สุขพัฒน์) ตามด้วย เขาชื่อกานต์ (แสดงคู่กับจินตหรา สุขพัฒน์ เช่นกัน) และ โก๊ะจ๋าป่านะโก๊ะ ก่อนหันไปแสดงละครโทรทัศน์ เช่น ละอองดาว, พี่เลี้ยง, ในฝัน ฯลฯ เคยคบหาดูใจกับนักแสดงสาวมณีรัตน์ วงศ์จีระศักดิ์
ภาพยนตร์เรื่อง คู่กรรม ประสบความสำเร็จอย่างสูง ถึงขั้นมีผู้นำกล้องถ่ายรูปส่วนตัวเข้าโรงภาพยนตร์เพื่อถ่ายรูปวรุฒในโรงภาพยนตร์ ถ่ายรูปกับโปสเตอร์รูปวรุฒ และบางโรงภาพยนตร์แจ้งว่าโปสเตอร์ถูกขโมย
ผลงานที่มีชื่อเสียงอีกผลงานหนึ่งคือรายการโทรทัศน์ โอโน่โชว์ ซึ่งเป็นพิธีกรคู่กับเมทนี บุรณศิริ ต่อมาในวันที่ 27 และ 28 ธันวาคม พ.ศ. 2546 เขาได้จัดคอนเสิร์ต โอโน่โชว์ Uncensored ที่หอประชุมใหญ่ ศูนย์วัฒนธรรมแห่งประเทศไทย
ชีวิตครอบครัว

เคยสมรสโดยไม่จัดงานกับเจษฏาวัลย์ จันทร์แตง หรือเก๋ พนักงานประชาสัมพันธ์ของโรงพยาบาลเวชธานี ซึ่งพบรักกันเมื่อครั้งไปเยี่ยมไข้เพื่อน ซึ่งมีอายุห่างกัน 17 ปี เขาระบุว่า สารภาพรักเมื่อเดือนตุลาคม พ.ศ. 2550 จากนั้นจึงสมรสโดยไม่ได้จดทะเบียนสมรสกัน และมีบุตรชายคืออาณาจักร วรธรรม หรือแอร์บัส คลอดเมื่อปี พ.ศ. 2552 บิดามารดาของวรุฒต้องการให้ตรวจดีเอ็นเอ เนื่องจากไม่เชื่อว่าเป็นลูกของวรุฒ ส่วนเจษฎาวัลย์และครอบครัวไม่ยินยอมให้ตรวจดีเอ็นเอ เนื่องจากกลัวว่า จะแย่งลูกจากตนไป และคิดว่า วรุฒไม่มีความสามารถที่ดีในการเลี้ยงลูก ทั้งระบุว่า ไม่ต้องการค่าเลี้ยงดู ต่อมาในพ.ศ. 2559 วรุฒยอมรับว่า ไม่ได้รับผิดชอบค่าใช้จ่ายในการดูแลบุตร ในปีเดียวกัน เขากล่าวขณะออกรายการ คลับ ฟรายเดย์ โชว์ Based On Celeb Story ว่า ครั้งหนึ่งในวันคล้ายวันเกิดของเขา เขาพาหญิงสาวทุกคนที่คบอยู่มาพบหน้ากัน เพราะแค่อยากอวดเพื่อน
ในเดือนสิงหาคม พ.ศ. 2553 วรุฒและเจษฎาวัลย์แยกทางกัน และในวันที่ 7 ธันวาคม พ.ศ. 2553 วรุตปฏิเสธเรื่องการมีชู้ แต่ยอมรับว่า ยังติดเที่ยวโคโยตีอยู่
วันที่ 9 ธันวาคม พ.ศ. 2553 เขาเปิดเผยว่า ตนเองมีบุตรชายคนโตที่เกิดจากภรรยาคนแรกอีกหนึ่งคนอยู่ที่ประเทศนิวซีแลนด์ ชื่อ "เอ้ก" และกล่าวด้วยว่า "คนที่ผมเคยทำท้องมีเยอะแยะ" ทั้งยอมรับว่า เป็นบิดาของอาณาจักร วรธรรม และไม่ปฏิเสธว่า เคยพาผู้หญิงมาที่บ้านและปฏิบัติเชิงชู้สาว เขากล่าวด้วยว่า "มีคนพยายามขุดคุ้ยอดีตอันไม่น่าจดจำของภรรยา เขาไม่สนใจ"
ใน พ.ศ. 2556 ประธานกรรมการบริษัท ทีวี ธันเดอร์ สั่งให้เข้าพ้นสภาพการเป็นพิธีกร เนื่องจากมีพฤติกรรมเมาเหล้าระหว่างทำงาน จากนั้นใน พ.ศ. 2557 เขาตัดสินใจทำธุรกิจ แต่เปิดเผยว่า ถูกโกงเงินไปหลายล้านบาท เขาจึงขายบ้าน เรือยอชต์ และทองคำ ก่อนย้ายไปอยู่บ้านที่จังหวัดเชียงใหม่
หลังงานแสดงน้อยลง เพราะเขาติดสุราและบุหรี่เรื้อรัง จนต้องบำบัดรักษาต่อเนื่อง เขาต้องออกจากวงการบันเทิงตั้งแต่วันจันทร์ที่ 17 กรกฎาคม พ.ศ. 2560 ไปทำธุรกิจร้านอาหารและเครื่องดื่ม ชื่อ "บ้านวรุฒ" โดยบริการลูกค้าด้วยตนเอง ลูกค้าส่วนใหญ่เป็นแฟนคลับ คนสนิท และเพื่อนบ้านละแวกใกล้เคียง ที่แวะเวียนมาให้กำลังใจการเริ่มต้นชีวิตใหม่ ร้านดังกล่าวอยู่บ้านพักของเขาที่อำเภอหางดง จังหวัดเชียงใหม่ ผลประกอบการนั้นขาดทุน
การเสียชีวิต

วรุฒเสียชีวิตเมื่อวันที่ 11 กันยายน พ.ศ. 2561 ที่โรงพยาบาลนครพิงค์ สิริรวมอายุ 49 ปี
งานบำเพ็ญกุศลศพของเขาจัดขึ้นที่วัดพระสิงห์วรมหาวิหาร จังหวัดเชียงใหม่ และมีงานฌาปนกิจศพในวันที่ 23 ธันวาคม ปีเดียวกัน ที่วัดลัฎฐิวัน (พระนอนขอนตาลศักดิ์สิทธิ์) อำเภอแม่ริม จังหวัดเชียงใหม่ ในการนี้ พระเจ้าวรวงศ์เธอ พระองค์เจ้าโสมสวลี พระวรราชาทินัดดามาตุ โปรดให้หม่อมเจ้าฑิฆัมพร ยุคล เสด็จแทนพระองค์เป็นประธานของงาน
ผลงานการแสดง > ละครโทรทัศน์

พ.ศ. 2534 ละอองดาว ช่อง 7
พ.ศ. 2535 แก้วสารพัดนึก ช่อง 7
พ.ศ. 2535 ในฝัน ช่อง 3
พ.ศ. 2535 พี่เลี้ยง ช่อง 7
พ.ศ. 2535 ปากกาทอง ตอน อย่าเล่นกับคำสาบาน ช่อง 7
พ.ศ. 2536 ฉุยฉาย ช่อง 3
พ.ศ. 2536 หน้ากากดอกซ่อนกลิ่น ช่อง 7
พ.ศ. 2536 คู่ชื่นชุลมุน ช่อง 5 รับเชิญ
พ.ศ. 2536 ผู้ชาย 3 เลือด ช่อง 3
พ.ศ. 2537 ลูกรัก ลูกชัง ช่อง 9 อ.ส.ม.ท.
พ.ศ. 2537 แววมยุรา ช่อง 5
พ.ศ. 2537 แม่นาคพระโขนง ช่อง 5
พ.ศ. 2537 ตุ๊กตาสาธุ ช่อง 5
พ.ศ. 2538 ผู้กองยอดรัก ช่อง 9 อ.ส.ม.ท.
พ.ศ. 2538 ชมรมขนหัวลุก FRIDAY ช่อง 5
พ.ศ. 2539 สาบนรสิงห์ ช่อง 5
พ.ศ. 2539 ทรามวัยกับไอ้ตูบ ช่อง 5
พ.ศ. 2539 ร้อยรสบทละคร - 1 7 4 สวัสดีค่ะ ช่อง 3
พ.ศ. 2540 ร้อยรสบทละคร - นิทรา-สายัณห์ ช่อง 3
พ.ศ. 2540 เพลงรักจากบ้านนา ช่อง 9 อ.ส.ม.ท.
พ.ศ. 2540 พ่อครัวหัวป่าก์ ช่อง 3
พ.ศ. 2541 สะใภ้ปฏิวัติ ช่อง 7
พ.ศ. 2541 เศรษฐีอนาถา ช่อง 3
พ.ศ. 2541 ระเบิดเถิดเทิง ตอน เทวดาตกสวรรค์ ช่อง 5
พ.ศ. 2541 อีแตน ช่อง 3
พ.ศ. 2542 นางกวัก ช่อง 7
พ.ศ. 2542 ขุนเดช ช่อง 7
พ.ศ. 2542 สี่ผู้ยุ่งเหยิง ช่อง 7
พ.ศ. 2542 เจ้าสาวข้างถนน ช่อง 7
พ.ศ. 2542 ห้องเรียนคุณหนูกับครูคนใหม่ ช่อง 3
พ.ศ. 2543 อุบัติรักจากฟากฟ้า ช่อง 3
พ.ศ. 2543 ระเบิดเถิดเทิง ตอน ถ่านไฟเก่า ช่อง 5
พ.ศ. 2543 ต้นร้ายปลายรัก ช่อง 3
พ.ศ. 2544 ชายครับผมเป็นชาย ช่อง 5
พ.ศ. 2544 ทองประกายแสด ช่อง 5 รับบท มิตร/เม้ง
พ.ศ. 2544 คนทรง-จ้าวแผ่นดิน ช่อง ไอทีวี
พ.ศ. 2545 ปากคลองตลาด ช่อง 5
พ.ศ. 2546 พ่อบ้านเมียเผลอ ช่อง ไอทีวี
พ.ศ. 2546 ระเบิดเถิดเทิง ตอน วิวาห์ร้อน ช่อง 5
พ.ศ. 2546-2547 เสือ สิงห์ กระทิง โสด ช่อง 3
พ.ศ. 2547 แหวนทองเหลือง ช่อง 7
พ.ศ. 2547 ภพเสน่หา ช่อง 3
พ.ศ. 2548 บุษบาครับผม ช่อง 3
พ.ศ. 2548 ย.ยักษ์ ยอดยุ่ง ช่อง 3
พ.ศ. 2550 ผู้กองยอดรัก ช่อง TITV
พ.ศ. 2550 มดใสหัวใจซ่าส์ ช่อง 7
พ.ศ. 2551 จิ๋วแจ๋ว จริงใจ ช่อง 7
พ.ศ. 2552 ลูกสาวกำนัน ช่อง 3
พ.ศ. 2552 วีรบุรุษทุ่งดินดำ ช่อง 9 โมเดิร์นไนน์ทีวี
พ.ศ. 2552 เป็นต่อ ตอน พี่ผมเป็นเก๊าท์ พี่เค้าเป็นเบาหวาน ช่อง 3
พ.ศ. 2553 สายลับเดอะซีรีส์กับ 24 คดีสุดห้ามใจ ช่อง 9 โมเดิร์นไนน์ทีวี
พ.ศ. 2553 หลวงตามหาชน ช่อง 3
พ.ศ. 2553 เขยบ้านนอก ช่อง 3
พ.ศ. 2553 ตลาดไม่ขาดรัก ช่อง 7
พ.ศ. 2553 คุณชายติดหรู คุณหนูติดดิน ช่อง 3
พ.ศ. 2554 ปลาไหลป้ายแดง ช่อง 3
พ.ศ. 2554 ระเบิดเถิดเทิง ลั่นทุ่ง ตอน พ่อค้าคนเก่า ช่อง 5
พ.ศ. 2554 วงษ์คำเหลา เดอะซีรีส์ ช่อง 9 โมเดิร์นไนน์ทีวี (รับเชิญ)
พ.ศ. 2555-2556 นัดกับนัด ช่อง 9 โมเดิร์นไนน์ทีวี (รับเชิญ)
พ.ศ. 2555 ระเบิดเที่ยงแถวตรง ตอน รายงานตัว ช่อง 5
พ.ศ. 2556 หลานสาวนายพล ช่อง 3 (รับเชิญ)
พ.ศ. 2556 บ้านบอคอแตก (ละครซิตคอม) ช่อง ไทยพีบีเอส
พ.ศ. 2558 มนต์รักเพลงผีบอก ช่อง 7
พ.ศ. 2559 หลวงตามหาชน ช่อง 3 (รับเชิญ)
พ.ศ. 2560 พริ้ง คนเริงเมือง ช่อง 7 (รับเชิญ)
พ.ศ. 2560 รากนครา ช่อง 3 (รับเชิญ)
พ.ศ. 2561 สัมผัสพิศวง ตอน พระเอกที่หายไป (รับเชิญ) (ผลงานละครเรื่องสุดท้าย ออกอากาศเมื่อเดือนมีนาคม ปี พ.ศ. 2561) ทางช่อง 3 และ ช่อง 33
ผลงานการแสดง > ภาพยนตร์

พ.ศ. 2531 คู่กรรม รับบท โกโบริ
พ.ศ. 2531 เขาชื่อกานต์ รับบท หมอกานต์
พ.ศ. 2532 พรุ่งนี้ฉันจะรักคุณ รับบท นนท์
พ.ศ. 2532 ใช่แล้วหลุดเลย รับบท มาโนช
พ.ศ. 2532 ขอชื่อ สุธีสามสี่ชาติ รับบท สุธี
พ.ศ. 2533 หลงไฟ รับบท โชน นาคา
พ.ศ. 2533 นางอาย รับบท คัมพล
พ.ศ. 2534 โฮ่ง รับบท ดิลก
พ.ศ. 2534 โก๊ะจ๋าป่านะโก๊ะ รับบท โอ
พ.ศ. 2535 หอ หึ หึ รับบท น้ำมนต์
พ.ศ. 2535 อนึ่ง คิดถึงพอสังเขป (รับเชิญ)
พ.ศ. 2539 คู่กรรม 2 รับบท โกโบริ
พ.ศ. 2544 สุริโยไท รับบท สีหตู
พ.ศ. 2548 ก็เคยสัญญา รับบท นิกร
พ.ศ. 2549 ไทยถีบ รับบท ยามาดะ
พ.ศ. 2551 เฟรนด์ชิพ เธอกับฉัน รับบท จุดเด่น
พ.ศ. 2554 ตำนานสมเด็จพระนเรศวรมหาราช ภาค ๓ ยุทธนาวี รับบท สีหตู
พ.ศ. 2555 หอแต๋วแตกแหกมว๊ากก รับบท เจ๊ฮังเล
ผลงานการแสดง > พิธีกร

| ปี พ> ศ. | รายการ | ช่อง | คู่กับ / ร่วมกับ |
| --- | --- | --- | --- |
| 2537-2539 | กรุสมบัติ | ช่อง 3 | สินจัย เปล่งพานิช, หนู คลองเตย, ณัฐสิมา คุปตะวาทิน |
|  | ขอเอี่ยวด้วยคน | ช่อง 3 |  |
| 2538-2540 | เจาะลึกเรื่องจริง? | ช่อง 3 | กนกวรรณ บุรานนท์ |
| 2540-2541 | ไซเบอร์เกม | ช่อง 3 | ศิริลักษณ์ ผ่องโชค |
| 2547-2548 | บ้าดารา Star Fever | ช่อง 3 | ดารัณ ฐิตะกวิน |
| 2542-2547 | ดาราพาตะลุย | ช่อง 3 | ดารัณ ฐิตะกวิน |
|  | เกมทะลุจอ | ช่อง 3 | สุรศักดิ์ วงศ์ไทย |
|  | จิ๊กซอว์ จิ๊กแสน | ช่อง 3 | - |
| 2539-2542 | กินกับเกม | ช่อง 5 | เมทนี บุรณศิริ, อรอนงค์ ปัญญาวงศ์ |
| 2541-2542 | ท้าเที่ยวไทย | ช่อง 5 | สกาวใจ พูนสวัสดิ์ |
| 2544-2550 | โอโน่โชว์ | ช่อง 5, ไอทีวี | เมทนี บุรณศิริ |
| 2545-2553 | สะบัดช่อ | ช่อง 5, ช่อง 7, ไอทีวี | ศุกล ศศิจุลกะ |
|  | หมู่ 7 เด็ดสะระตี่ | ช่อง 7 | - |
|  | ลุ้นแล้วรวย | ช่อง 9 | จิ้ม ชวนชื่น , เล็ก - ณัฐชา นฤกวิน |
|  | โปรแกรม ฟ. ฟัน | ช่อง 9 | ดวงตา ตุงคะมณี, หนู คลองเตย |
| 2545-2549 | เกมนักชิม | ไอทีวี | - |
คอนเสิร์ต

คอนเสิร์ต โอโน่โชว์ Uncensored (28 ธันวาคม 2546)
คอนเสิร์ต Back to the Virgin (2549)
รางวัล

รางวัลพระราชทานพระสุรัสวดี ครั้งที่ 12 ประจำปี พ.ศ. 2531 ตุ๊กตาเงิน ดาวรุ่งฝ่ายชาย จากภาพยนตร์เรื่อง คู่กรรม
รางวัลโทรทัศน์ทองคำ ครั้งที่ 7 ประจำปี พ.ศ. 2535 นักแสดงนำชายดีเด่น จากละครเรื่อง ในฝัน
แหล่งข้อมูลอื่น

วรุฒ วรธรรม ที่เฟซบุ๊ก
| ด ค กรางวัลโทรทัศน์ทองคำ สาขานักแสดงนำชายดีเด่น |
| --- | --- |
2529 – 2540:  ฉัตรชัย เปล่งพานิช (2529)  พิศาล อัครเศรณี (2530)  บิณฑ์ บรรลือฤทธิ์ (2531)  เสกสรร ชัยเจริญ (2532)  ธงไชย แมคอินไตย์ (2533)  โกวิท วัฒนกุล (2534)  วรุฒ วรธรรม (2535)  ธงไชย แมคอินไตย์ (2536)  ไพโรจน์ สังวริบุตร (2537)  พีท ทองเจือ (2538)  พงษ์พัฒน์ วชิรบรรจง (2539)  เกริกพล มัสยวาณิช (2540) 
2541 – 2551:  จักรกฤษณ์ อำมรัตน์ (2541)  อำพล ลำพูน (2542)  นพพล โกมารชุน (2543)  แอนดริว เกรกสัน (2544)  ธีรเดช วงศ์พัวพันธ์ (2545)  พงษ์พัฒน์ วชิรบรรจง (2546)  รวิชญ์ เทิดวงส์ (2547)  ธีรเดช วงศ์พัวพันธ์ (2548)  อธิชาติ ชุมนานนท์ (2549)  รางวัลพิเศษ : ผู้แสดงบทนำโดดเด่น นิรุตติ์ ศิริจรรยา (2549)  ชาตโยดม หิรัญยัษฐิติ (2550)  ธีรเดช วงศ์พัวพันธ์ (2551) 
2552 – 2562:  ธีรเดช วงศ์พัวพันธ์ (2552)  เจษฎาภรณ์ ผลดี (2553)  ภาคิน คำวิลัยศักดิ์ (2554)  อธิชาติ ชุมนานนท์ (2555)  ธนวรรธน์ วรรธนะภูติ (2556)  ณเดชน์ คูกิมิยะ (2557)  ณัฐวุฒิ สกิดใจ (2558)  ศิวัฒน์ โชติชัยชรินทร์ (2559)  ณเดชน์ คูกิมิยะ (2560)  ณเดชน์ คูกิมิยะ (2561)  มาริโอ้ เมาเร่อ (2562) 
2563 – 2573:  ศรราม เทพพิทักษ์ (2563)  ปริญ สุภารัตน์ (2564)  มาริโอ้ เมาเร่อ (2565)  จิรายุ ตั้งศรีสุข (2566)
ประเทศคอซอวอในโอลิมปิกเยาวชนฤดูหนาว 2020

| ประเทศคอซอวอ ในโอลิมปิกเยาวชนฤดูหนาว 2020 |
| --- | --- |

รหัสประเทศ: KOS
เอ็นโอซี: คณะกรรมการโอลิมปิกคอซอวอ
เว็บไซต์: www.noc-kosovo.org
ณ โลซาน
นักกีฬา: 2 คน  ใน 1 ชนิดกีฬา
ผู้เชิญธงชาติ: Drin Kokaj
เหรียญ:  ทอง 0 เงิน 0 ทองแดง 0 รวม 0 
การเข้าร่วมแข่งขันโอลิมปิกเยาวชนฤดูหนาว
2020 2024
ประเทศคอซอวอ ได้เข้าร่วมแข่งขันกีฬาโอลิมปิกเยาวชนฤดูหนาว ครั้งที่ 3 ค.ศ. 2020 (พ.ศ. 2563) ณ เมืองโลซาน ประเทศสวิตเซอร์แลนด์ ระหว่างวันที่ 9 - 22 มกราคม พ.ศ. 2563 คณะกรรมการโอลิมปิกแห่งชาติคอซอวอได้ส่งทีมนักกีฬาเข้าแข่งขันทั้งหมด 2 คน แบ่งเป็นเป็นชาย 1 คนและหญิง 1 คน เข้าร่วมการแข่งขันใน 1 ชนิดกีฬา
จำนวนผู้เข้าแข่งขัน

| กีฬา | ชาย | หญิง | รวม |
| --- | --- | --- | --- |
สกีลงเขา: 
| รวม | 1 | 1 | 2 |
สกีลงเขา

บทความหลัก: กีฬาสกีลงเขาในโอลิมปิกเยาวชนฤดูหนาว 2020
แหล่งข้อมูลอื่น

เว็บไซต์อย่างเป็นทางการ เก็บถาวร 2016-06-22 ที่ เวย์แบ็กแมชชีน
| ด ค กประเทศที่เข้าร่วมแข่งขันโอลิมปิกเยาวชนฤดูหนาว 2020 ที่ โลซาน ประเทศสวิตเซอร์แลนด์ |
| --- | --- |
แอฟริกา:   แอฟริกาใต้ 
อเมริกา:   อาร์เจนตินา   บราซิล   แคนาดา   ชิลี   โคลอมเบีย   เอกวาดอร์   เฮติ   เม็กซิโก   ตรินิแดดและโตเบโก   สหรัฐ 
เอเชีย:   จีน   ฮ่องกง   อิหร่าน   ญี่ปุ่น   คาซัคสถาน   คีร์กีซสถาน   เลบานอน   มาเลเซีย   มองโกเลีย   ปากีสถาน   ฟิลิปปินส์   กาตาร์   สิงคโปร์   เกาหลีใต้   จีนไทเป   ไทย   เติร์กเมนิสถาน   อุซเบกิสถาน 
ยุโรป:   แอลเบเนีย   อันดอร์รา   อาร์มีเนีย   ออสเตรีย   อาเซอร์ไบจาน   เบลารุส   เบลเยียม   บอสเนียและเฮอร์เซโกวีนา   บัลแกเรีย   โครเอเชีย   ไซปรัส   เช็กเกีย   เดนมาร์ก   เอสโตเนีย   ฟินแลนด์   ฝรั่งเศส   จอร์เจีย   เยอรมนี   สหราชอาณาจักร   กรีซ   ฮังการี   ไอซ์แลนด์   ไอร์แลนด์   อิสราเอล   อิตาลี   คอซอวอ   ลัตเวีย   ลีชเทินชไตน์   ลิทัวเนีย   ลักเซมเบิร์ก   มอลโดวา   มอนเตเนโกร   เนเธอร์แลนด์   มาซิโดเนียเหนือ   นอร์เวย์   โปแลนด์   โปรตุเกส   โรมาเนีย   รัสเซีย   ซานมารีโน   เซอร์เบีย   สโลวาเกีย   สโลวีเนีย   สเปน   สวีเดน   สวิตเซอร์แลนด์   ตุรกี   ยูเครน 
โอเชียเนีย:   ออสเตรเลีย   นิวซีแลนด์ 
อื่นๆ:   ทีมผสม
เสือไฟ

| เสือไฟ |
| --- | --- |

สถานะการอนุรักษ์
 ใกล้ถูกคุกคาม  (IUCN 3.1)
การจำแนกชั้นทางวิทยาศาสตร์
อาณาจักร:: Animalia
ไฟลัม:: Chordata
ชั้น:: Mammalia
อันดับ:: Carnivora
วงศ์:: Felidae
สกุล:: Catopuma
สปีชีส์:: C.  temminckii
ชื่อทวินาม
Catopuma temminckii (Vigors & Horsfield, 1827)


แผนที่แสดงการกระจายพันธุ์
ชื่อพ้อง
 Catopuma temminckii (Vigors & Horsfield, 1827)  Felis temminckii Vigors & Horsfield, 1827
เสือไฟ หรือ คางคูด (ชื่อวิทยาศาสตร์: Catopuma temminckii ) เป็นแมวป่าขนาดกลาง  มีขนาดเล็กกว่าเสือลายเมฆ  แต่ใหญ่กว่าแมวลายหินอ่อน โดยชื่อวิทยาศาสตร์ temminckii ถูกตั้งเพื่อเป็นเกียรติแก่กุนราด ยาโกบ แต็มมิงก์ นักสัตววิทยาชาวดัตช์ซึ่งเป็นผู้บรรยายลักษณะทางวิทยาศาสตร์ของเสือไฟแอฟริกาเมื่อปี ค.ศ. 1827
แม้จะมีลายน้อย แต่รูปแบบของลายของเสือไฟก็ดูคล้ายกับลายของแมวดาว ลักษณะที่เด่นชัดคือ แต้มสีขาวกับขีดดำบริเวณแก้ม และเส้นจากหัวตาไปถึงกระหม่อม ด้านล่างลำตัวและขาด้านในมีสีขาว หางยาวประมาณ 1/3 จนถึง 1/2 ของความยาวลำตัว ปลายหางด้านล่างสีขาว หูสั้นกลม หลังหูสีดำและมีจุดขาวอยู่กลางหลังหู ตามักมีสีเขียวอมเทาหรือสีเหลืองอำพัน ปลายหางด้านใต้จะมีริ้วสีขาวเช่นเดียวกับที่พบในเสือไฟบอร์เนียว นักวิทยาศาสตร์บางคนเชื่อว่าสองชนิดนี้อาจมีความสัมพันธ์ใกล้ชิดกัน
ความยาวลำตัว 75-105 เซนติเมตร น้ำหนัก 8-15 กิโลกรัม ตัวผู้ใหญ่กว่าตัวเมียอย่างเห็นได้ชัด
เสือไฟมีคู่เหมือนชนิดหนึ่งคือ เสือไฟแอฟริกา (African Golden Cat, Caracal aurata) อาศัยอยู่ในป่าเขตศูนย์สูตรในทวีปแอฟริกา ในอดีตเคยมีความเชื่อว่า เสือไฟทั้งสองชนิดเป็นญาติสนิทกัน แต่ข้อมูลด้านพันธุกรรมบ่งชี้ว่าเสือไฟและเสือไฟแอฟริกามีสายเลือดห่างกันมาก ญาติสนิทที่สุดของเสือไฟคือแมวแดงบอร์เนียว (Bornean Bay Cat, Catopuma badia) อาศัยอยู่ในป่าทึบของเกาะบอร์เนียว คาดว่าเสือไฟและแมวแดงบอร์เนียวมีบรรพบุรุษร่วมกันเมื่อ 4.9 ถึง 5.3 ล้านปีก่อน